Kò to béłbë piãkny szlach bëcégò Kaszëbów za òceanã, w Sztécach. Pòdsztrichiwôłbë jich kaszëbsczi patriotizm, przëwiązanié do wiarë mët, òsoblëwie do Kaszëbsczi Królewi w Swiónowie, jaczich czile wizerënków miôł Bladowsczi w swòjich chëczach. Òn sóm ùdbôł sobie spisac swòje dzeje, w pierszi rédze wòjnowé przeżëca. Czilënôsce lat temù pòwstôł tej dosc zachtny maszinopis w dwùch mòwach: pòlsczi i anielsczi. Òba są bògato dotëgòwóné òdjimkama, téż tima sprzed wòjnë. Je tam dichtich òpisënków żëcégò w Mirochòwie, Swiónowie i wierã nôwicy w Serakòjcach. Pòlskô wersjô òsta przekôzónô na Kaszëbë. Wierã bądze wnet rëchtowónô do wëdaniégò. Je to baro czekawô historiô Kaszëbë, jaczi ùrodzył sã i wëchòwôł na rodny zemi westrzód wiôldżi familii i sąsadów, przedërchôł czãżczi wòjnowi szlach tipòwi dosc dlô kaszëbsczich knôpów, në i kùreszce òsôdł na daleczi zemi, dze wiedno miôł starã dozerac kaszëbskòsc i pòlskòsc. To prawie dzãka niemù pamiãc ò Kaszëbach w Jackson w stanie Michigan òstónie na wiedno.